**Образец 1**

 ЧРЕЗ ПРЕДСЕДАТЕЛЯ

НА НАРОДНОТО СЪБРАНИЕ

ДО

МИНИСТЪРA

НА ЗЕМЕДЕЛИЕТО И ХРАНИТЕ

**ВЪПРОС**

 От **Бюнямин Хасан, Айдоан Али и Хамид Хамид**

 народни представители от ПГ на ДПС

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасяме въпрос

**ОТНОСНО:** Протест на работниците и служителите на ТП ДГС Върбица

**Уважаема Госпожо Министър,**

Работниците и служителите на ТП ДГС Върбица протестират от 13 ноември и не допускат новоназначения директор на стопанството Х.А. да встъпи в длъжност. Протестът е израз на опасенията на хората, че това назначение ще навреди на добрата работа и развитие на предприятието.

Основанията за това са сериозни. Същото лице на два пъти е участвало в управлението, когато е имало сериозни проблеми. Има проведено разследване за нарушения. Не приемат и откровената арогантност и закани за уволнения на новия директор. За съжаление тези уволнения са вече факт.

Много важно е да посочим и факта, че Х. А. е собственик на фирма за дърводобив и дървопреработване „Имелос“ ООД, която се намира в съседство с административната сграда на горското стопанство. Независимо, че фирмата е прехвърлена на сина на А., хората подозират, че лошите практики за преследване на лични бизнес интереси ще продължат.

Още по-важно е обстоятелството, че много голяма част от населението на общината подкрепя протестите. Предвид спецификата на общината, хората са много чувствителни към дейността на горското стопанство и неговото управление. Сформирана е местна инициативна група, която е организирала и представила подписка с 1073 подписа срещу назначаването на директора. Ситуацията продължава да е напрегната.

Уважаема Госпожо Министър, искаме да ни информирате какви са мерките, които ще бъдат предприети от Ваша страна за решаването на този казус и включват ли те освобождаването на директора на ТП ДГС Върбица. Или в името на самоцелното кадруване, ще бъдат пренебрегнати основателните искания на гражданите на цяла община.

София, 04.12.2014 г. Народни представители:

 /Б.Хасан/

 /А.Али/

 /Х. Хамид/